section_heading: Patofiziologija
paragraph_text: Osnovni uzrok oštećenja je nedostatna opskrba kisikom osjetljivih stanica prednjeg režnja hipofize. Tijekom trudnoće dolazi do povećanja prednjeg režnja hipofize (adenohipofiza) kao posljedica hipertrofije i hiperplazije laktotropnih stanica, bez popratna povećanja u opskrbi krvlju. Uz to, portalni venski krvotok niskoga tlaka opskrbljuje prednji režanj hipofize, dok je stražnji režanj hipofize (neurohipofiza) opskrbljen krvlju izravno iz arterija. Značajnije krvarenje ili hipotenzija tijekom poroda može dovesti do ishemije stanica prednjeg režnja hipofize i njihove nekroze. Stražnji režanj je obično nezahvaćen, zbog izravne dostatne opskrbe krvlju iz arterija.